b'\n_START_ARTICLE_\nConstantin Dumitrescu (sculptor medalist)\n_START_SECTION_\nBiografie\n_START_PARAGRAPH_\nConstantin Dumitrescu s-a n\xc4\x83scut la Bucure\xc8\x99ti, la 15 mai 1950. Unchiul s\xc4\x83u, Ion Dumitrana, care era gravor la Fabrica de Timbre, l-a sf\xc4\x83tuit s\xc4\x83 se angajeze la Monet\xc4\x83ria Statului (august 1965). Aici a fost ucenicul gravorului Haralambie Ionescu, cunoscut prin frumoasele monede rom\xc3\xa2ne\xc8\x99ti pe care a gravat efigiile ultimilor doi regi ai Rom\xc3\xa2niei._NEWLINE_Dup\xc4\x83 ce a absolvit liceul, a studiat la \xc8\x98coala de Arte, sub \xc3\xaendrumarea sculptorului Gheorghe Adoc._NEWLINE_Constantin Dumitrescu este pasionat de realizarea portretelor. A realizat o mul\xc8\x9bime de medalii, pe care a portretizat personalit\xc4\x83\xc8\x9bi rom\xc3\xa2ne: Mihai Eminescu, Ion Creang\xc4\x83, Veronica Micle\xe2\x80\xa6 De multe ori, a colaborat cu al\xc8\x9bi arti\xc8\x99ti rom\xc3\xa2ni, din domeniul gravurii: Nicolaie Pascu Goia, D. Zamfirescu, Gheorghe Adoc, Kruch \xc8\x99i al\xc8\x9bii._NEWLINE_\xc3\x8en 1974, a avut o contribu\xc8\x9bie deosebit de important\xc4\x83 la realizarea gravurii primei medalii rom\xc3\xa2ne\xc8\x99ti, de calitate \xe2\x80\x9eproof\xe2\x80\x9d, care a fost dedicat\xc4\x83 lui Ioan Vod\xc4\x83 cel Cumplit._NEWLINE_Dup\xc4\x83 1989, a realizat proiectele monedelor rom\xc3\xa2ne\xc8\x99ti cu valori nominale de 5, 20, 50, 1.000 de lei._NEWLINE_\xc3\x8en 1994, a realizat proiecte, nefinalizate prin emitere, ale unor monede bimetalice cu valori nominale de 250 \xc8\x99i 500 de lei._NEWLINE_\xc3\x8en anul 2000, cu prilejul \xc3\xaemplinirii a 150 de ani de la na\xc8\x99terea lui Mihai Eminescu, prin Decret al Pre\xc8\x99edintelui Rom\xc3\xa2niei Emil Constantinescu, sculptorul medalist Constantin Dumitrescu a fost decorat cu medalia comemorativ\xc4\x83 Mihai Eminescu. Constantin Dumitrescu este membru al Federa\xc8\x9biei Interna\xc8\x9bionale de Medalistic\xc4\x83 (FIDEM).'